MINISTERSTVO ZDRAVOTNÍCTVA
SLOVENSKEJ REPUBLIKY
__________________________________
Číslo:  

Materiál na rokovanie 
Legislatívnej rady vlády 
Slovenskej republiky 

N á v r h

vyhlášky Ministerstva zdravotníctva Slovenskej republiky, ktorou sa ustanovujú podrobnosti o požiadavkách na zariadenia, pri prevádzke ktorých dochádza ku kontaktu s ľudským telom a náležitosti prevádzkového poriadku			

Podnet:

§ 16 ods. 6 zákona č. ……/2005 Z.z. o verejnom zdravotníctve a o zmene a doplnení niektorých zákonov 		Obsah materiálu:

1.	Návrh vyhlášky

Predkladá:

Rudolf Zajac
minister zdravotníctva
Slovenskej republiky

Bratislava 30. júna 2005 

Vyhláška
Ministerstva zdravotníctva Slovenskej republiky
č...../....,

ktorou sa ustanovujú podrobnosti o požiadavkách na zariadenia, pri prevádzke ktorých dochádza ku kontaktu s ľudským telom a náležitosti prevádzkového poriadku		
Ministerstvo zdravotníctva Slovenskej republiky podľa § 16 ods. 6 zákona č……../2005 Z. z. o verejnom zdravotníctve a o zmene a doplnení niektorých zákonov ustanovuje: 

§ 1
Predmet úpravy
Touto vyhláškou sa ustanovujú 
a)	hygienické požiadavky na stavebno-technické riešenie, priestorové usporiadanie, vybavenie a vnútorné členenie zariadení starostlivosti o ľudské telo (ďalej len „zariadenie“),
b)	hygienické požiadavky na pracovné postupy, prístroje, pracovné nástroje a pomôcky a na prevádzku zariadenia,1)
c)	náležitosti prevádzkového poriadku zariadenia,2)
d)	limity ultrafialového žiarenia,3)
e)	náležitosti prevádzkovej dokumentácie solária,4)
f)	požiadavky na prevádzku a kontrolu kvality vody v ochladzovacom bazéne sauny,5)

Stavebno-technické riešenie, priestorové usporiadanie, vybavenie a vnútorné členenie zariadenia
§ 2
(1) Zariadenie sa rieši, tak aby tvorilo uzatvorený celok zložený z prevádzkových miestností a vedľajších miestností, stavebne a  prevádzkovo oddelený od iných priestorov, ktoré nesúvisia s prevádzkou zariadenia.
(2)Zariadenie má zabezpečené denné  osvetlenie6) alebo umelé osvetlenie7), vykurovanie a vetranie. Priestory zariadenia, v ktorých sa manipuluje s pachovo obťažujúcimi látkami, alebo v ktorých dochádza k vývinu zdraviu škodlivých látok, sa riešia tak, aby bolo zabezpečené aj účinné nútené vetranie.
(1)	Zariadenie je pripojené na prívod studenej pitnej vody a prívod teplej úžitkovej vody.
(2)	V zariadení sa vytvárajú podmienky na
a)	oddelené skladovanie čistej bielizne a použitej bielizne,
b)	oddelené uloženie pomôcok na upratovanie,
c)	odloženie odevov zákazníkov,
d)	čakanie na obsluhu,
e)	oddelené uloženie civilného odevu a pracovného odevu zamestnancov.
(3)	V zariadení je k dispozícii umývadlo s tečúcou studenou  a teplou vodou, v masážnych salónoch aj sprchy.
(4)	V zariadení je záchod s umývadlom s výtokom pitnej vody a teplej úžitkovej vody, prístupný z predsienky alebo z chodby.
(5)	Podlahy sú ľahko umývateľné, hladké a bez škár.  Prevádzkové miestnosti sú bez kobercov. Steny v miestnostiach, v ktorých môže dôjsť k ich znečisteniu, majú ľahko umývateľný a dezinfikovateľný povrch.
(6)	Zariaďovacie predmety sú ľahko čistiteľné a dezinfikovateľné.
(7)	Zariadenie svojou veľkosťou zodpovedajú vykonávaným úkonom. Na jedno pracovné kreslo pripadá najmenej 3 m2 podlahovej plochy, na jedno ležadlo 6 m2 podlahovej plochy a na  vaničku na nohy 4 m2 podlahovej plochy.

§ 3
(1)	Deliace konštrukcie a zásteny solária sa riešia tak, aby zamedzili prenikaniu ultrafialového žiarenia z kabín.
(2)	Povrchy stropu, stien a podlahy solária sú matné.
(3)	Opaľovacie zariadenie sa umiestňuje v samostatnej kabíne, ktorá umožní dostatočnú voľnosť pohybu pri prevádzke a údržbe. Pracovisko obsluhy sa rieši oddelene od aplikačných miest.

§ 4
(1)	Sauny určené pre verejnosť sú členené na samostatnú čakáreň, šatňu, potiareň, ochladzovňu, odpočiváreň,  záchody a pomocné priestory.
(2)	Sauny určené pre určenú skupinu osôb sa členia najmenej  na potiareň,   
umyváreň a odpočiváreň. Umyváreň možno využívať aj ako ochladzovňu.
(3)	Sauny je vybavená prístrojom na meranie teploty a relatívnej vlhkosti vzduchu a výtokom vody.
(4)	Saunové pece vykurované drevom, plynom alebo olejom majú zabezpečený odvod spalín mimo priestoru sauny a sú chránené pred náhodným dotykom osôb.
(5)	Šatňa je usporiadaná tak, aby nečistý priestor, v ktorom sa zákazníci vyzujú, bol oddelený od ostatných priestorov. Veľkosť šatne sa rieši tak, aby počet miest v šatni bol najmenej dvojnásobne väčší ako počet miest v potiarni.
(6)	Sprchy sú umiestnené medzi šatňou a potiarňou. Na štyri miesta v potiarni pripadá najmenej jedna sprcha.
(7)	Každý zákazník má k dispozícii najmenej 2 m3 priestoru potiarne. Potiareň je vybavená najmenej dvoma stupňami potných plošín s výškou 0,4 m, pričom najvyšší stupeň je umiestnený najmenej 1,4 m od stropu. Výška potiarne je najmenej 2,2 m. vnútorné obloženie a vybavenie potiarne je z neimpregnovaného dreva bez nekrytých kovových častí.
(8)	Podlaha potiarne má protišmykovú úpravu so spádom ku dverám a k podlahovému vpustu umiestneného mimo priestoru potiarne.
(9)	Dvere potiarne umožňujú ich otváranie smerom von z potiarne. Na dverách potiarne je okno.
(10)	Potiareň umožňuje účinnú výmenu vzduchu. Osvetlenie potiarne je tlmené, s núdzovým osvetlením.

(11)	Ochladzovňa sauny je riešená ako vnútorná alebo vonkajšia, alebo obe súčasne.

1)	§ …….. zákona Národnej rady Slovenskej republiky č. ……..  o verejnom zdravotníctve
2)	§ …….. zákona Národnej rady Slovenskej republiky č. ……..  o verejnom zdravotníctve
3)	§ …….  zákona Národnej rady Slovenskej republiky č. ……..  o verejnom zdravotníctve
4)	§ …….. zákona Národnej rady Slovenskej republiky č. .…….  o verejnom zdravotníctve
5)	§ …….. zákona Národnej rady Slovenskej republiky č. ……..  o verejnom zdravotníctve
6 )          STN 73 0580 Denné osvetlenie budov.
7 )          STN 360 450 Umelé osvetlenie vnútorných priestorov.

(12)	Vnútorná ochladzovňa má ochladzovací bazén s plochou najmenej 4 m2, hĺbkou 1,3 m a teplotou vody najviac 15°C. Počas používania sauny voda v ochladzovacom bazéne trvale priteká napúšťacími otvormi na dne a odtekať prepadom na úrovni hladiny. Dno ochladzovacieho bazénu má spád k výpustnému otvoru. Vstup do ochladzovacieho bazénu je zabezpečený schodmi so zábradlím. Podlahy v okolí ochladzovacieho bazénu majú spád smerom od bazénu k podlahovej vpusti.
(13)	Sprchy na ochladzovanie umožňujú postupné ochladzovanie tela od dolných končatín až po vrchnú časť tela.
(14)	Vonkajšia ochladzovňa je riešená ako čiastočne krytý priestor na ochladzovanie tela vodou, snehom alebo vzduchom.
(15)	V odpočivárni  pripadá najmenej 2 m2 na jedno miesto v potiarni. Odpočiváreň je vybavená ležadlami alebo kreslami v počte, ktorý zodpovedá počtu miest v potiarni.
(16)	V saune sú najmenej dve záchodové kabíny, pričom jedna je prístupná vo vstupnej časti sauny a jedna počas saunovania. Pri záchodovej kabíne je umývadlo s prívodom studenej pitnej vody a teplej úžitkovej vody.

§ 5
Pracovné postupy, prístroje, pracovné nástroje a pomôcky

(1)	Pred výkonom, pri ktorom sa porušuje celistvosť pokožky, sa pokožka na mieste zákroku očistí a dezinfikuje.
(2)	Pri poranení zamestnanca alebo zákazníka alebo pri krvácaní zamestnanca v súvislosti s výkonom, sa postihnuté miesto okamžite opláchne vodou a následne dezinfikuje. V prípade znečistenia rúk biologickým materiálom sa ruky umyjú a dezinfikujú prípravkom s baktericídnym a virucídnym účinkom.
(3)	V zariadení možno používať len pracovné nástroje a pomôcky na jednorazové použitie alebo pracovné nástroje a pomôcky na opakované použitie, ktoré umožnia ich ľahké čistenie, dezinfekciu a sterilizáciu. Pracovné nástroje a pomôcky na opakované použitie sa po každom zákazníkovi dôkladne mechanicky očistia, umyjú horúcou vodou s prídavkom saponátu a osušia a pracovné nástroje, ktoré porušujú celistvosť pokožky alebo môžu spôsobiť poranenie, aj dezinfikujú a sterilizujú. Pri zákazníkoch, ktorí trpia kožnými ochoreniami, sa používajú vyhradené pracovné nástroje a pomôcky. Po ich použití sa dezinfikujú prípravkom so širokým spektrom účinnosti.
(4)	Plochy, pracovné nástroje a pomôcky, ktoré boli znečistené biologickým materiálom, sa pred čistením dezinfikujú prípravkom so širokým spektrom účinnosti.
(5)	 Ustanovenia odsekov 1 až 4 sa nevzťahujú na masážne salóny, sauny a soláriá.
(6)	Kontrola účinnosti sterilizačných prístrojov sa vykonaná bioindikátormi
a)	po inštalácii prístroja,
b)	po 200 sterilizačných cykloch, najmenej však raz ročne,
c)	pri pochybnostiach o sterilizačnej účinnosti,
d)	po každej oprave prístroja.
(7)	Ak sa v zariadení používajú špeciálne prístroje alebo metódy, zákazník je upozornený na možné kontraindikácie a zdravotné riziká a oboznámený so spôsobom ochrany zdravia.
(8)	Zamestnancom sa poskytujú osobné ochranné a pracovné prostriedky podľa druhu vykonávaných činností, predovšetkým pracovným odevom a pracovnou obuvou. Každý zamestnanec má  aj uterák a mydlo.

§ 6
Prevádzka zariadenia

(1)	Vlhká mechanická očista a dezinfekcia pracovných plôch, podláh a zariadení na osobnú hygienu sa vykonávaná denne pred začatím alebo po skončení prevádzky a priebežne počas výkonu práce.
(2)	Plochy zariadení prichádzajúce do priameho kontaktu s telom zákazníka sa umývajú a dezinfikujú po každom zákazníkovi.
(3)	Ak pri obsluhe zákazníka vzniká odpad, tento sa odstraňuje po každom zákazníkovi a zhromažďuje v uzatvárateľných nádobách; nádoby sa denne vyprázdňujú, čistia a dezinfikujú. Použité pracovné nástroje a pomôcky na jednorazové použitie sa zhromažďujú v pevných, uzatvárateľných a nepriepustných obaloch.
(4)	Základná oprava všetkých náterov zariadenia a maľovanie sa vykonáva najmenej raz za dva roky.
(5)	V zariadení je dostatočné množstvo bielizne, primerané predpokladanému počtu zákazníkov. Pre každého zákazníka sa použije čistá bielizeň.
(6)	S bielizňou sa manipuluje tak, aby nedochádzalo k vzájomnému styku či zámene čistej bielizne a použitej bielizne.
(7)	Použitá bielizeň sa skladuje len v pracích alebo umývateľných a dezinfikovateľných obaloch alebo v obaloch na jednorazové použitie. Ak nie je použitá bielizeň odnášaná na pranie denne, po použití sa vysušuje na určenom mieste mimo prevádzkovej miestnosti, prípadne v sušiacom zariadení.
(8)	Ak pranie použitej bielizne vykonáva prevádzkovateľ zariadenia, používa vyvárku a vypratá bielizeň sa vyžehlí. Vyvárku bielizne možno nahradiť praním pri nižších teplotách s použitím pracieho prostriedku s dezinfekčným účinkom.
(9)	Čistú bielizeň možno prepravovať do zariadenia, len ak je zabalená tak, aby sa zabránilo jej kontaminácii.

§ 7

Po uplynutí  výrobcom stanoveného počtu prevádzkových hodín sa zabezpečuje  výmena ultrafialových žiaričov  opaľovacieho prístroja za nové zdroje  s rovnakým typom a výkonom.
§ 8
Náležitosti prevádzkového  poriadku zariadenia

(1)	Prevádzkový poriadok zariadenia obsahuje 
a)	identifikačné údaje prevádzkovateľa zariadenia,
b)	druh a spôsob poskytovania služieb, zdravotné kontraindikácie služieb, zakázané úkony pri poskytovaní služieb,
c)	podmienky  prevádzky a zásady ochrany  zdravia zákazníkov a zamestnancov zariadenia,
d)	postup pri mechanickej očiste,  dezinfekcii a sterilizácii pracovných nástrojov a prístrojov,
e)	postup pri mechanickej očiste a dezinfekcii povrchových plôch miestností a zariaďovacích  predmetov,
f)	spôsob skladovania a manipulácie s bielizňou,
g)	spôsob a frekvenciu upratovania zariadenia,
h)	spôsob nakladania s odpadom, jeho odstraňovanie, frekvenciu vyprázdňovania  odpadových nádob, ich čistenia a dezinfekcie.
(2)	Prevádzkový poriadok zariadenia je sprístupnený na vhodnom a viditeľnom mieste.

§ 9
Limity ultrafialového žiarenia

Limity ultrafialového žiarenia 3)  sú uvedené v prílohe.

§ 10
Náležitosti prevádzkovej dokumentácie solária

(1)	Prevádzková dokumentácia solária obsahuje
a)	prevádzková poriadok (§8),
b)	záznam o prevádzkových hodinách opaľovacieho prístroja,
c)	návod na použitie opaľovacieho prístroja.
(2)	Záznam o prevádzkových hodinách opaľovacieho prístroja obsahuje dátum a čas každého použitia opaľovacieho  prístroja a priebežný súčet  hodín čistého času svietenia žiaričov.
(3)	Návod na použitie opaľovacieho prístroja  obsahuje
a)	čas počiatočného ožiarenia pre neopálenú pokožku a osobitne citlivú pokožku,
b)	odporúčaný čas ožiarenia podľa typu pokožky a typu žiariča,
c)	odporúčané intervaly  medzi jednotlivými sériami ožarovania,
d)	odporúčané ochranné pomôcky pre obsluhu solária a pomôcky na ochranu očí ožarovanej osoby.

§ 11
Prevádzka a kontrola kvality vody v ochladzovacom bazéne sauny
Voda z ochladzovacieho bazénu  sauny sa denne vypúšťa, steny a dno bazéna sa  mechanicky  vyčistia, vydezinfikujú a opláchnu čistou vodou. Ak sa na ochladenie tela používa bazén s recirkuláciou, voda v bazéne sa vymieňa  najmenej raz  za mesiac. Kontrola kvalitu vody sa vykonáva raz za šesť mesiacov v rozsahu ukazovateľov  pre bazény s recirkuláciou  vody. 8)  V bazénoch s recirkuláciou vody sa  denne sledujú  a eviduje sa  pH a koncentrácia voľného chlóru.

§ 12
Zrušovacie  ustanovenia
Zrušuje sa vyhláška Ministerstva zdravotníctva Slovenskej republiky z 20. novembra 2002 o hygienických  požiadavkách na zariadenia  v ktorých sa vykonávajú epidemiologicky závažné činnosti  uverejnená pod č. 708/2002 Zbierky zákonov , v čiastke 272.

§ 13
Účinnosť

Táto vyhláška  nadobúda účinnosť ……….
8)  Vyhláška úradu verejného zdravotníctva Slovenskej republiky  č. …… Z.z. o požiadavkách  na vodu na kúpanie, kontrolu kvality vody  na kúpanie a na kúpaliská